**Sitka** je grad, luka i okrug (borough) u američkoj saveznoj državi Aljaska od 8 881 stanovnika.

Geografske karakteristike
-------------------------

*Sitka* leži na jugoistoku Aljaske na zapadnoj obali Otoka Baranof u arhipelagu Alexander, udaljena oko 150 km jugozapadno od Juneaua. Sitka je jedini grad jugoistočne Aljaske koji leži na Pacifiku.

Klimatske karakteristike
------------------------

*Sitka* ima Okeansku klimu prema Köppenovoj klasifikaciji.

Historija
---------

Izvorni stanovnici toga kraja bili su indijanci Tlingit, prvi Evropljani koji su doplovili do tog kraja bili su Rusi - 1741. Njihov prvi guverner Aljaske Aleksandar Baranov izgradilo je u julu 1799.
utvrdu sv. Mihajlo. Utvrdu su razorili indijanci Tlingit 1802. Nakon tog je guverner Baranov na istom mjestu 1804. osnovao grad **Novoarhangelsk** ( ruski: *Новоaрхангельск*) i premjestio upravu Rusko-američke kompanije sa otoka Kodiak u novi grad. Svečana primopredaja Aljaske Sjedinjenim Američkim Državama, od dotadašnjih vlasnika - Carske Rusije, održana je u gradu 18. oktobra 1867. nakon tog se počelo upotrebljavati staro indijansko ime za taj lokalitet - *Sitka*, koje značilo *izvan otoka Shi (Baranof)*.

Sve do 1906. Sitka je bila administrativni centar Aljaske tad je on premješten u Juneau. Za vrijeme Drugog svjetskog rata Američka ratna mornarica izgradila je pomorsku bazu, pa je grad u to vrijeme narastao na skoro 40 000 stanovnika. Danas se tom bazom služi Američka obalna straža.

Privreda, znamenitosti, obrazovanje
-----------------------------------

Ribarstvo i konzerviranje riba, eksploatacija šuma i turizam su danas najvažnije privredne grane grada. Za ekonomiju grada važna je i bolnica koja je regionalni zdravstveni centar za čitav kraj.

U Sitki se nalazi saborna crkva sv.Mihajla, prva ruska pravoslavna crkva izgrađena na tlu Sjeverne Amerike - 1848. ona je danas obnovljena nakon što je izgorjela u požaru 1966.

Sitka je i važan regionalni obrazovni centar, u njoj djeluje kampus Univerziteta jugoistočne Aljaske i koledž Sheldon Jackson osnovan 1878.

Najveća atrakcija Sitke za turiste je godišnji festival kitova koji se održava u novembru od 1995. kad stotine turista dođu promatrati godišnju migraciju kitova u Zaljevu Sitka.

Zanimljivosti
-------------

U Sitki je 1853. boravio prvi Hrvat koji je oplovio svijet, Brođanin Tomo Skalica. U putopisima Sitku opisuje kao čvrsti i ruskom posadom proviđeni glavni grad ruske sjeverne Amerike i glavno mjesto tzv. *ruske kumpanije*, trgovačkog društva koje se koristi i upravlja ruskom Amerikom (Aljaskom) kao Istočnoindijska kompanija istočnom Indijom. Piše da je grad opkoljen čvrstim bedemom i ima oko 1 500 stanovnika koji su Rusi, Finci ili domoroci Aleuti. Uz grad je na zapadnoj strani smještena varoš oko 3 000 domorodaca Aljkuta i Kaloša. *Divjaci* u toj varoši imaju svoga vođu koji nosi od ruske kompanije darovanu odoru ruskog stožernog časnika, a za uzvrat Rusi traže od njega paziti da domoroci ne napadaju Ruse.

> Izmedju palisadah što diele ruski grad i divjačku varoš, stoji na malom brežuljku malena crkvica ruska s jedniem vratima pram divjačkoj, a s drugiem prama ruskoj varoši. Ova je crkva zato ondje sagradjena da se time divjakom, koji se žele pokrstiti i primiti ruski zakon, olakša po njihovom komoditetu ulaz u hristjansku crkvu. Nu divjaci na žalost! neotimaju se mnogo za zakonom, pa ako, i kada dolaze u crkvu iz znatiželje, a oni s lulami u zubih gledaju crkvenu službu kao kakvu zabavnu igru. Ruski je grad okrunjen sa do 600 topovah, koji su većom stranom naprti prama moru, a prama varoši divjakah zjevaju dvie baterije svaka sa 18 topovah. U dvorištu palače gubernatora sagradjena je od drveta, ali vrlo čvrsta, kula na četiri kata ili toranj, 60 po prilici nogah (stopah) visok, sa 16 ogromnieh topovah, 4 na svaku stranu. U Sitki ima osim one medju palisadi, još jedna prekrasna ruska crkva u gradu, koju zovu vladinom crkvom, jer u Sitki stoluje ruski vladika. Imade u gradu i jedna luteranska crkvica u kojoj se svake nedelje služi služba božja i prodikuje u 7 satih u jutro na čudskom (finskom), u 9 na švedskom, a u 11 sati u njemačkom jeziku. - Pol sata izvan grada pokraj mora liepom stazom iduć dodje se u neku pivaru, a ono je jedina šetnja tamošnjeg otmjenog svieta. U ovoj pivari toči se jedino piće što može Evropejac za novce kupit u Sitki, a to je pivo, koje iz ukisnuta kraha sgotavljaju i bocu (holbu) za 10 kopjek (naših 11 forinti srebra) prodaju. Tud sam se često šetao i u toj pivari u družtvu mnogu veselu uru kod čaše piva u razgovoru sproveo. U obće našao sam svuda i u Ameriki, i u Aziji, i u Polineziji pivaru kao prvi znak civilizacije, gdjegod su se Evropejci zapadnjaci naselili. Izmedju sgradah u Sitki najljepša je i najotmjenija gubernatorska kuća, akoprem od drveta nu ipak vješto i ukusno sagradjena u tri kata. U luki od Sitke ima uviek dva parobroda, koji neprestano izmjenice iz nutarnjeg zatoka (Bucht, Bai) drva za japiju (gradju) dovažaju.
> 
>

Literatura
----------

* Morris, Richard B. (1996). *Encyclopedia of American History* (Seventh izd.). Collins Reference. ISBN 0062700553.
* Peter C. Mancall, Gary B. Nash, Allan M. Winkler, Charlene Mires, John W. Jeffries, ur. (2009). *Encyclopedia of American History*. Facts on File. ISBN 0816071365.
* Stanley I. Kutler (2002). *Dictionary of American History* (Third izd.). Charles Scribners & Sons. ISBN 0684805332.
* Paul S. Boyer (2001). *The Oxford Companion to United States History*. Oxford University Press. ISBN 0195082095.
* Michael Kazin, Rebecca Edwards, Adam Rothman, ur. (2011). *The Concise Princeton Encyclopedia of American Political History*. Princeton University Press. ISBN 0691152071.
* Kane, Joseph and Aiken, Charles (2004). *The American Counties: Origins of County Names, Dates of Creation, and Population Data, 1950-2000*. Scarecrow Press. ISBN 0-8108-5036-2.

Vidi još
--------

* Spisak gradova u SAD po broju stanovnika
* Najveći gradovi u SAD po decenijama
* Spisak saveznih država i teritorija SAD po broju stanovnika
* Sjedinjene Američke Države
* Amerikanci
* Istorija SAD

Vanjske veze
------------


|  |  |
| --- | --- |
|  | ***Portal SAD***  |


***Sitka, Alaska*** na Wikimedijinoj ostavi

* Službene stranice grada ()
* *Sitka* ()

| * p
* r
* u
Politička podjela Sjedinjenih Američkih Država Sjedinjene Američke Države |
| --- |
| Savezne države | 
Alabama •
Aljaska •
Arizona •
Arkansas •
Colorado •
Connecticut •
Delaware •
Florida •
Georgia •
Havaji •
Idaho •
Illinois •
Indiana •
Iowa •
Južna Dakota •
Južna Karolina •
Kalifornija •
Kansas •
Kentucky •
Louisiana •
Maine •
Maryland •
Massachusetts •
Michigan •
Minnesota •
Mississippi •
Missouri •
Montana •
Nebraska •
Nevada •
New Hampshire •
New Jersey •
New Mexico •
New York •
Ohio •
Oklahoma •
Oregon •
Pennsylvania •
Rhode Island •
Sjeverna Dakota •
Sjeverna Karolina •
Tennessee •
Teksas •
Utah •
Vermont •
Virginia •
Washington •
Wisconsin •
Wyoming •
Zapadna Virginia
 |  |
| Savezno područje | Washington, D.C. |
| Otočni teritoriji | 
Američka Samoa •
Američki Djevičanski otoci •
otok Baker •
Guam •
otok Howland •
otok Jarvis  •
atol Johnston •
greben Kingman •
atol Midway •
Navassa •
atol Palmyra •
Portoriko •
Sjeverni Marijanski otoci •
otok Wake
 |

|  |  |
| --- | --- |
|   | *Ovaj članak o **gradu u SAD** je u začetku. Možete pomoći Wikipediji tako da ga proširite*. |